IZVEDBENI SKLEP KOMISIJE (EU) 2019/2098

z dne 28. novembra 2019

o začasnih zahtevah glede zdravja živali za pošiljke proizvodov živalskega izvora, namenjenih prehrani ljudi, ki izvirajo iz Unije in se vanjo vrnejo, ker je tretja država zavrnila njihov vstop

(notificirano pod dokumentarno številko C(2019) 8092)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), ter zlasti tretje alinee člena 8(5) Direktive,

ob upoštevanju naslednjega:

(1) Direktiva 2002/99/ES določa splošna pravila v zvezi z zdravjem živali, ki urejajo vnos proizvodov živalskega izvora, namenjenih prehrani ljudi, iz tretjih držav v Unijo. Zlasti določa, da mora Komisija sprejeti pravila glede nekaterih vrst vnosa navedenih proizvodov. Pravila v zvezi z zdravjem živali, ki jih določa navedena direktiva, ne vplivajo na pravila o veterinarskih pregledih, ki jih določa Direktiva Sveta 97/78/ES (2), in se uporabljajo vzporedno z njimi.

(2) Direktiva 97/78/ES določa pravila, ki urejajo organizacijo veterinarskih pregledov pošiljk proizvodov živalskega izvora, ki vstopajo v Unijo iz tretjih držav, vključno s proizvodi, ki spadajo na področje uporabe Direktive 2002/99/ES. Člen 15 Direktive 97/78/ES določa, da države članice dovolijo ponovni uvoz takih proizvodov, ki jih je tretja država zavrnila, če so izpolnjeni določeni pogoji. Ti pogoji vključujejo zahteve glede certificiranja ter so namenjeni varovanju javnega zdravja in zdravja živali.

(3) Uredba (EU) 2017/625 Evropskega parlamenta in Sveta (3) razveljavlja Direktivo 97/78/ES z učinkom od 14. decembra 2019. Navedena uredba vzpostavlja nov pravni okvir za izvajanje uradnega nadzora in drugih uradnih dejavnosti za preverjanje pravilne uporabe zakonodaje Unije o agroživilski verigi. Med drugim določa pravila glede uradnega nadzora nad pošiljkami proizvodov živalskega izvora, ki vstopajo v Unijo, vključno z živili. Uredba (EU) 2016/429 Evropskega parlamenta in Sveta (4) razveljavlja Direktivo 2002/99/ES z učinkom od 21. aprila 2021. Uredba (EU) 2016/429 določa pravila za preprečevanje bolezni živali, vključno s pravili glede vstopa proizvodov živalskega izvora v Unijo. Pravila iz obeh navedenih uredb se uporabljajo vzporedno, pri čemer se pravila iz Uredbe (EU) 2017/625 uporabljajo horizontalno, pravila iz Uredbe (EU) 2016/429 pa so natančneje določene glede na sektor, saj se nanašajo na zdravje živali.

(4) Z Delegirano uredbo Komisije (EU) 2019/2074 (5) so bila določena dopolnilna pravila na podlagi Uredbe (EU) 2017/625 za izvajanje uradnega nadzora nad pošiljkami živali in blaga, ki izvirajo iz Unije in se vanjo vrnejo, ker je tretja država zavrnila njihov vstop. Cilj navedenih dopolnilnih pravil je med drugim preverjanje skladnosti vrnjenih pošiljk z zahtevami glede zdravja živali, pri čemer se sklicujejo na navedene zahteve, kot so določene v pravilih Unije o zdravju živali. Delegirana uredba se uporablja od 14. decembra 2019, v skladu z datumom začetka uporabe Uredbe (EU) 2017/625.

(5) Akti Komisije v zvezi z izvajanjem Direktive 2002/99/ES trenutno ne določajo posebnih zahtev glede zdravja živali za ponovni vstop v Unijo proizvodov živalskega izvora, ki so se izvozili iz Unije, vendar je tretja država zavrnila njihov vstop. Zato bi bilo treba določiti posebne zahteve glede zdravja živali za ponovni vstop v Unijo proizvodov živalskega izvora, namenjenih prehrani ljudi, ki so se izvozili iz Unije, vendar je tretja država zavrnila njihov vstop, da se zagotovi pravna varnost v zvezi z zahtevami glede zdravja živali, ki se uporabljajo za navedene pošiljke, ter zmanjšajo morebitna tveganja za zdravje živali po 14. decembru 2019, ko se razveljavi Direktiva 97/78/ES.

(6) Zlasti raztovarjanje, skladiščenje in ponovno natovarjanje navedenih proizvodov v tretjih državah ne bi smelo povzročati tveganja za širjenje in vnos v Unijo patogenov nekaterih bolezni živali s seznama iz Priloge I k Direktivi 2002/99/ES.

(7) Poleg preverjanja izvirnih dokumentov, ki jih izda pristojni organ države članice izvoza, bi moralo biti dovoljeno tudi preverjanje porekla pošiljk proizvodov živalskega izvora, namenjenih prehrani ljudi, na podlagi enakovredne elektronske različice izvirnega uradnega spričevala, predložene v sistemu upravljanja informacij za uradni nadzor iz člena 131 Uredbe (EU) 2017/625 (IMSOC), vzpostavljenem z Izvedbeno uredbo Komisije (EU) 2019/1715 (6).

(8) Pošiljko proizvodov živalskega izvora, namenjenih prehrani ljudi, ki se vrne v Unijo, ker je tretja država zavrnila njen vstop, bi moralo biti dovoljeno prepeljati do namembnega kraja v Uniji, kadar se pristojni organ namembnega kraja v Uniji strinja, da bo navedeno pošiljko sprejel.

(9) Treba je zagotoviti, da pošiljke proizvodov živalskega izvora, namenjenih prehrani ljudi, ki se vrnejo v Unijo, ker je tretja država zavrnila njihov vstop, prispejo do namembnega kraja v Uniji. Zato bi se morale za spremljanje prevoza in prispetja takih pošiljk od mejne kontrolne točke prispetja v Unijo do obrata v namembnem kraju uporabljati postopkovne zahteve iz Delegirane uredbe Komisije (EU) 2019/1666 (7).

(10) Zahteve glede zdravja živali iz tega izvedbenega sklepa bi bilo treba uporabljati do 21. aprila 2021, saj se začneta z navedenim datumom uporabljati Uredba (EU) 2016/429 in Delegirana uredba Komisije o pravilih glede zdravja živali, kar zadeva vstop v Unijo nekaterih živali, zarodnega materiala in proizvodov živalskega izvora iz tretjih držav ali ozemelj ter njihove premike in ravnanje z njimi po vstopu v Unijo.

(11) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 1. Pristojni organ mejne kontrolne točke dovoli vstop v Unijo pošiljk proizvodov živalskega izvora, opredeljenih v členu 2(4) Direktive 2002/99/ES, ki izvirajo iz Unije in se vanjo vrnejo, ker je tretja država zavrnila njihov vstop, če so izpolnjene naslednje zahteve: (a) pošiljko spremlja izvirnik uradnega spričevala ali dokumenta, ki ga je izdal pristojni organ države članice izvoza, ali enakovreden dokument v elektronski obliki, predložen v sistemu upravljanja informacij za uradni nadzor iz člena 131 Uredbe (EU) 2017/625 (IMSOC), vzpostavljenem z Izvedbeno uredbo (EU) 2019/1715, ali njegova overjena kopija; (b) pošiljko spremlja izjava pristojnega organa namembnega kraja v Uniji, ki potrjuje, da bo navedeni pristojni organ sprejel pošiljko, in navaja namembni kraj vrnitve v Unijo; (c) pošiljko spremlja eden od naslednjih dokumentov, ki navajajo razlog za zavrnitev vstopa v tretjo državo, kadar je to ustrezno, tudi kraj in datum raztovarjanja, skladiščenja in ponovnega natovarjanja v tretji državi, ter naslednje informacije: (i) v primeru, ko gre za zabojnike ali pakete z nedotaknjeno izvirno zalivko, izjavo izvajalca dejavnosti, odgovornega za pošiljko, ki potrjuje, da je bil prevoz opravljen pod pogoji, primernimi za zadevno vrsto proizvodov živalskega izvora, in da vsebina pošiljke med prevozom ni bila spremenjena, ali (ii) uradno izjavo pristojnega organa ali drugega javnega organa tretje države, ki potrjuje, da so bile izpolnjene zahteve iz točke (d); (d) kadar so bili proizvodi živalskega izvora v tretji državi raztovorjeni, je pristojni organ ali drug javni organ tretje države potrdil, da: (i) na proizvodih živalskega izvora v tretji državi niso bili opravljeni drugi postopki razen raztovarjanja, skladiščenja in ponovnega natovarjanja; (ii) so bili med raztovarjanjem, skladiščenjem in ponovnim natovarjanjem v tretji državi uporabljeni učinkoviti ukrepi za preprečevanje kontaminacije proizvodov živalskega izvora s povzročitelji prenosljivih bolezni živali iz Priloge I k Direktivi 2002/99/ES; (iii) med raztovarjanjem, skladiščenjem in ponovnim natovarjanjem v tretji državi za noben kraj raztovarjanja, skladiščenja in ponovnega natovarjanja v tretji državi niso veljale omejitve premikov v zvezi z zdravjem živali zaradi prenosljivih bolezni živali iz Priloge I k Direktivi 2002/99/ES. 2. Z odstopanjem od odstavka 1(a) se v primeru, da pristojni organ države članice izvoza ni izdal dokumentacije iz navedene določbe, izvor pošiljke preveri na drug način, in sicer na podlagi dokumentiranih dokazov, ki jih predloži izvajalec dejavnosti, odgovoren za pošiljko. 3. Pristojni organ mejne kontrolne točke spremlja prevoz pošiljke proizvodov živalskega izvora do namembnega kraja in njeno prispetje v namembni kraj v skladu s členoma 2 in 3 Delegirane uredbe (EU) 2019/1666.

Člen 2 Ta sklep se uporablja od 14. decembra 2019 do 21. aprila 2021.

Člen 3 Ta sklep je naslovljen na države članice.

V Bruslju, 28. novembra 2019 Za Komisijo Vytenis ANDRIUKAITIS Član Komisije

(1) UL L 18, 23.1.2003, str. 11.

(2) Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (UL L 24, 30.1.1998, str. 9).

(3) Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (UL L 95, 7.4.2017, str. 1).

(4) Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (UL L 84, 31.3.2016, str. 1).

(5) Delegirana uredba Komisije (EU) 2019/2074 z dne 23. septembra 2019 o dopolnitvi Uredbe (EU) 2017/625 Evropskega parlamenta in Sveta glede pravil o posebnem uradnem nadzoru pošiljk nekaterih živali in blaga, ki izvirajo iz Unije in se vanjo vrnejo, ker je tretja država zavrnila njihov vstop (UL L 316, 6.12.2019, str. 6).

(6) Izvedbena uredba Komisije (EU) 2019/1715 z dne 30. septembra 2019 o pravilih za delovanje sistema upravljanja informacij za uradni nadzor in njegovih sistemskih komponent (uredba o IMSOC) (UL L 261, 14.10.2019, str. 37).

(7) Delegirana uredba Komisije (EU) 2019/1666 z dne 24. junija 2019 o dopolnitvi Uredbe (EU) 2017/625 Evropskega parlamenta in Sveta glede pogojev za spremljanje prevoza in prispetja pošiljk določenega blaga od mejne kontrolne točke prispetja do obrata v namembnem kraju v Uniji (UL L 255, 4.10.2019, str. 1).